กลต.เผยกองทุนรวมลงทุนโปรตุเกสน้อย
ก.ล.ต.เผยกองทุนรวมลงทุนโปรตุเกสไม่มาก &#8220;แอสเซท พลัส-ฟินันซ่า&#8221; มั่นใจมีเงินคืนหนี้กองทุนใกล้ครบอายุต.ค.
6 ก.ค. 2554

ก.ล.ต.เผยกองทุนรวมลงทุนโปรตุเกสไม่มาก “แอสเซท พลัส-ฟินันซ่า” มั่นใจมีเงินคืนหนี้กองทุนใกล้ครบอายุต.ค.
นางจารุพรรณ อินทรรุ่ง ผู้อำนวยการฝ่ายกำกับธุรกิจจัดการลงทุน สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า การปรับลดความน่าเชื่อถือของโปรตุเกสลงสู่ระดับขยะของสถาบันจัดอันดับมูดี้ส์ ไม่ได้กระทบกองทุนรวมทั้งระบบมากนัก เนื่องจากมีกองทุนที่ไปลงทุนโปรตุเกสไม่มากและส่วนใหญ่จะครบอายุการลงทุนในเดือนต.ค.นี้
อย่างไรก็ตามแต่การปรับลดเครดิตอาจทำให้กองทุนจะต้องลดสัดส่วนการลงทุน เพราะเกณฑ์กำหนดให้ลงทุนในตราสารหนี้ประเภทจังค์หรือขยะได้ไม่เกิน 15% ของพอร์ตลงทุน ซึ่งกองทุนที่ออกไปลงทุนจะเป็นกองทุนเทอมฟันด์ที่ลงทุนเต็มพอร์ต โดยบริษัทหลักทรัพย์จัดการกองทุน (บลจ.) ต้องขอมติผู้ถือหน่วยลงทุนว่าจะถือลงทุนจนครบอายุหรือขายออก
ปัจจุบันมีบลจ.ที่ตั้งกองทุนไปลงทุนโปรตุเกส ได้แก่ บลจ.ฟินันซ่าและบลจ.แอสเซท พลัส
นายธีรพันธุ์ จิตตาลาน ประธานเจ้าหน้าที่บริหาร บลจ.ฟินันซ่า กล่าวว่า บริษัทมีกองทุนที่ไปลงทุนในพันธบัตรโปรตุเกสที่จะครบอายุกองสุดท้ายในเดือนม.ค.2555 ซึ่งไม่น่าจะมีผลกระทบต่อกองทุน เนื่องจากมองว่าการถูกลดเครดิตของโปรตุเกสยังไม่ได้ถือว่าเป็นการผิดนัดชำระหนี้ ยังสามารถจ่ายดอกเบี้ยได้ตามปกติ
“บริษัทมั่นใจว่าโปรตุเกสมีความสามารถชำระหนี้ได้ถึงปี 2559 เพราะเงินจากกองทุนไอเอ็มเอฟและอีซีบี ที่ให้วงเงินกู้ 7.8 หมื่นล้านยูโรยังไม่ได้นำไปใช้”นายธีรพันธุ์ กล่าว
ด้านนายวิน อุดมรัชตวนิชย์ รองกรรมการผู้จัดการ บลจ.แอสเซท พลัส กล่าวว่า บริษัทมีกองทุนตราสารหนี้โปรตุเกส 3 กอง ประมาณพันล้านบาท ซึ่งจะทยอยครบอายุในเดือนก.ค.นี้และกองสุดท้ายเดือนต.ค. มั่นใจว่าจะไม่ได้รับผลกระทบ เนื่องจากการปรับลดเครดิตเป็นความกังวลของมูดี้ส์ที่มองว่าจะเป็นเหมือนกรีซ แต่ในความเป็นจริงโปรตุเกสยังมีความสามารถคืนหนี้จากวงเงินที่ได้รับความช่วยเหลือซึ่งคืนหนี้ได้ถึงปี 2556